**OBRAZLOŽENJE**

**Prijedloga odluke o izmjenama i dopunama Odluke**

**o određivanju djelatnosti koje se smatraju komunalnim djelatnostima**

1. **PRAVNI TEMELJ ZA DONOŠENJE ODLUKE**

 Pravni temelj za donošenje Odluke o izmjenama i dopunama Odluke o određivanju djelatnosti koje se smatraju komunalnim djelatnostima je članak 26. Zakona o komunalnom gospodarstvu (Narodne novine 68/18, 110/18 - Odluka Ustavnog suda Republike Hrvatske, 32/20 i 145/24;- u daljnjem tekstu: Zakon) kojim je propisano da osim komunalnih djelatnosti koje su određene člancima 22. i 24. Zakona, predstavničko tijelo jedinice lokalne samouprave može odlukom odrediti i drugu djelatnost koja se smatra komunalnom djelatnosti i to ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave, ako po svom sadržaju i značenju djelatnost predstavlja nezamjenjiv uvjet života i rada u naselju, ako je pretežno uslužnog karaktera i ako se obavlja prema načelima komunalnog gospodarstva te članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) kojim je propisano da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada.

1. **OCJENA STANJA, OSNOVNA PITANJA KOJA TREBA UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

 Zakon je člankom 26. propisao je da osim komunalnih djelatnosti iz članaka 22. i 24. Zakona predstavničko tijelo jedinice lokalne samouprave može odlukom odrediti i drugu djelatnost koja se smatra komunalnom djelatnosti pod uvjetima utvrđenim Zakonom. Također je određeno da se odlukom mogu pobliže odrediti poslovi koji se smatraju obavljanjem komunalnih djelatnosti.

 Odlukom o određivanju djelatnosti koje se smatraju komunalnim djelatnostima (Službeni glasnik Grada Zagreba 22/20, 40/23 i 4/25) u smislu članka 26. Zakona komunalnim djelatnostima smatraju se usluga elektroničke komunikacijske mreže i/vodova, infrastrukture i povezane opreme Grada Zagreba, usluga javnih kupališta i usluga javnog prijevoza žičarom.

 Prijedlogom odluke o izmjenama i dopunama Odluke o određivanju djelatnosti koje se smatraju komunalnim djelatnostima predlaže se komunalnu djelatnost usluge elektroničke komunikacijske mreže i/vodova, infrastrukture i povezane opreme Grada Zagreba odrediti kao uslugu kabelske kanalizacije budući da je komunalna djelatnost pojmovno preširoko određena u odnosu na poslove koje obavlja Zagrebački holding d.o.o., Podružnica Zagrebački digitalni grad kao komunalnu djelatnost.

Elektronička komunikacijska mreža je u članku 5. stavku 1. točki 10. Zakona o elektroničkim komunikacijama (Narodne novine 76/22 i 14/24) određena kao prijenosni sustavi koji se temelje na stalnoj infrastrukturi ili centraliziranom upravljačkom kapacitetu i ako je primjenjivo, oprema za prospajanje (komutaciju) ili usmjeravanje i druga sredstva, uključujući dijelove mreže koji nisu aktivni, a koji omogućuju prijenos signala žičnim, radijskim, svjetlosnim ili drugim elektromagnetskim sustavom, što obuhvaća satelitske mreže, nepokretne zemaljske mreže (s prospajanjem kanala i prospajanjem paketa, uključujući internet), zemaljske mreže pokretnih komunikacija, elektroenergetske kabelske sustave u mjeri u kojoj se upotrebljavaju za prijenos signala, radiodifuzijske mreže i mreže kabelske televizije, bez obzira na vrstu podataka koji se prenose.

Nadalje elektronička komunikacijska infrastruktura i druga povezana oprema sukladno Zakonu o elektroničkim komunikacijama određena je kao fizička infrastruktura, povezane usluge i druga oprema ili sastavnice povezane s elektroničkom komunikacijskom mrežom ili elektroničkom komunikacijskom uslugom, koje omogućuju ili podržavaju pružanje usluga putem te mreže ili usluge, ili imaju takvu mogućnost, a obuhvaćaju zgrade ili ulaze u zgrade, žične instalacije unutar zgrada, antene, antenske stupove, antenske prihvate, tornjeve i druge potporne građevine, kabelsku kanalizaciju, cijevi, zdence i ulične ormare, bežične pristupne točke kratkog dometa te sustave uvjetovanog pristupa i elektroničke programske vodiče.

U smislu Zakona o elektroničkim komunikacijama i Pravilnika o tehničkim uvjetima za kabelsku kanalizaciju (Narodne novine 139/23) donesenog na temelju tog Zakona, kabelska kanalizacija je dio elektroničke komunikacijske infrastrukture koja se sastoji od mreže podzemnih cijevi od pogodnog materijala, kabelskih zdenaca i kabelskih galerija, koja služi za postavljanje i zaštitu elektroničkih komunikacijskih kabela.

S obzirom na to da Zagrebački holding d.o.o., Podružnica Zagrebački digitalni grad kao komunalnu djelatnost obavlja samo dio poslova koji se odnose na elektroničku komunikacijsku infrastrukturu i to poslove vezane isključivo uz kabelsku kanalizaciju predlaže se komunalnom djelatnošću odrediti usluge kabelske kanalizacije pod kojima se smatraju usluge upravljanja i održavanja kabelske kanalizacije te pružanje usluga pristupa i zajedničkog korištenja kabelske kanalizacije.

Također se predlaže komunalnom djelatnosti proglasiti usluge kremiranja i ukopa kućnih ljubimaca pod kojima se smatraju usluge kremiranja i ukopa kućnih ljubimaca te usluge upravljanja i održavanja groblja i krematorija kućnih ljubimaca u vlasništvu Grada Zagreba. S obzirom na to da je na području Grada Zagreba registrirano oko 60.000 pasa, uz napomenu da postoji značajan broj kućnih ljubimaca koji ne podliježu registraciji (mačke, egzotične životinje, ptice i drugo), procjenjuje se da je minimalni broj kućnih ljubimaca između 100.000 i 150.000, a statistički podaci Grada Zagreba navode podatak od 300.329 kućnih ljubimaca odnosno svako drugo domaćinstvo ima kućnog ljubimca. Grad Zagreb je iz tih razloga izgradio groblje za kućne ljubimce s objektom za spaljivanje. Prije toga građani su postupali s lešinama životinja na različite načine, koji nisu uvijek bili u skladu s propisima, stoga je potrebno osigurati uvjete za kremiranje i ukop kućnih ljubimaca kao djelatnosti od značenja za stanovnike Grada Zagreba.

U Republici Hrvatskoj upisano je pet objekata za spaljivanje među kojima je u Gradu Zagrebu registrirano „Groblje za kućne ljubimce“. Zakonodavac nije propisao obvezu zbrinjavanja lešina kućnih ljubimaca na grobljima za kućne ljubimce i ne postoji obveza obaveznog zakapanja, međutim kako su za ovom uslugom vlasnici kućnih ljubimaca godinama iskazivali potrebu, ocijenjeno je da se ista odredi kao komunalna djelatnost. Obavljanjem ove usluge znatno se doprinosi smanjenju rizika nastanka zaraznih bolesti životinja te podiže kvaliteta veterinarske zaštite okoliša, budući su se građani u nedostatku pružanja usluge kremiranja i ukopa kućnih ljubimaca koristili alternativna rješenja. Komunalna djelatnost odnosi se na pružanje usluge kremiranja i ukopa kućnih ljubimaca te na uslugu upravljanja i održavanja groblja i krematorija kućnih ljubimaca u vlasništvu Grada Zagreba koje se i financira iz proračuna Grada Zagreba.

U skladu s odredbama Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o izmjenama i dopunama Odluke o određivanju djelatnosti koje se smatraju komunalnim djelatnostima provodi se savjetovanje s javnošću.

1. **SREDSTVA ZA PROVOĐENJE ODLUKE**

Za provođenje ove odluke osigurana su sredstva u Proračunu Grada Zagreba za 2025. i projekcijama za 2026. i 2027. godinu.

1. **OBRAZLOŽENJE ODREDABA PRIJEDLOGA ODLUKE**

**Člankom 1.** propisuje se da se komunalnom djelatnosti smatraju usluge kabelske kanalizacije i usluga kremiranja i ukopa kućnih ljubimaca.

**Člankom 2.** propisuje se da se pod uslugama kabelske kanalizacije kao dijela elektroničke komunikacijske infrastrukture Grada Zagreba smatraju usluge upravljanja i održavanja kabelske kanalizacije te pružanje usluga pristupa i zajedničkog korištenja kabelske kanalizacije. Također se propisuje da se pod uslugama kremiranja i ukopa kućnih ljubimaca smatraju usluge kremiranja i ukopa kućnih ljubimaca te usluge upravljanja i održavanja groblja i krematorija kućnih ljubimaca u vlasništvu Grada Zagreba.

**Člankom 3**. propisuje se da odluka stupa na snagu prvog dana od dana objave u Službenom glasniku Grada Zagreba, sukladno članku 119. stavku 3. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti mogu iz osobito opravdanih razloga odrediti da stupaju na snagu prvog dana od dana objave. Predlaže se da Odluka stupi na snagu prvi dan od objave kako bi se što prije stvorile pretpostavke za organizacijske i sve druge pretpostavke neophodne za obavljanje komunalnih usluga.